白居易
寓意诗五首
豫樟生深山，七年而后知。挺高二百尺，本末皆十围。
天子建明堂，此材独中规。匠人执斤墨，采度将有期。
孟冬草木枯，烈火燎山陂。疾风吹猛焰，从根烧到枝。
养材三十年，方成栋梁姿。一朝为灰烬，柯叶无孑遗。
地虽生尔材，天不与尔时。不如粪土英，犹有人掇之。
已矣勿重陈，重陈令人悲。不悲焚烧苦，但悲采用迟。
赫赫京内史，炎炎中书郎。昨传征拜日，恩赐颇殊常。
貂冠水苍玉，紫绶黄金章。佩服身未暖，已闻窜遐荒。
亲戚不得别，吞声泣路旁。宾客亦已散，门前雀罗张。
富贵来不久，倏如瓦沟霜。权势去尤速，瞥若石火光。
不如守贫贱，贫贱可久长。传语宦游子，且来归故乡。
促织不成章，提壶但闻声。嗟哉虫与鸟，无实有虚名。
与君定交日，久要如弟兄。何以示诚信，白水指为盟。
云雨一为别，飞沉两难并。君为得风鹏，我为失水鲸。
音信日已疏，恩分日已轻。穷通尚如此，何况死与生。
乃知择交难，须有知人明。莫将山上松，结托水上萍。
翩翩两玄鸟，本是同巢燕。分飞来几时，秋夏炎凉变。
一宿蓬荜庐，一栖明光殿。偶因衔泥处，复得重相见。
彼矜杏梁贵，此嗟茅栋贱。眼看秋社至，两处俱难恋。
所托各暂时，胡为相叹羡。
婆娑园中树，根株大合围。蠢尔树间虫，形质一何微。
孰谓虫之微，虫蠹已无期。孰谓树之大，花叶有衰时。
花衰夏未实，叶病秋先萎。树心半为土，观者安得知。
借问虫何在，在身不在枝。借问虫何食，食心不食皮。
岂无啄木鸟，觜长将何为。